Boonop kan die vraag gevra word hoe kan sulke groot bedrae in kontant skielik in voertuie oor lang afstande vervoer word in 'n land wat bekend is vir transito-rooftogte. Die jongste is dat die Dept. van Maatskaplike Ontwikkeling pas aangekondig het dat 'n ooreenkoms met CPS bereik is dat laasgenoemde wel op 1 April 2017 die uitbetalings sal doen. Nadere besonderhede van die ooreenkoms was met die ter perse gaan van hierdie berig nie bekend nie. Wat egter steeds 'n feit is, is dat die Tesourie nog nie aangedui het dat dit uit 'n wetlike oogpunt tevrede is dat die geld vir die uitbetalings vrygestel mag word nie. Die bevinding van die Grondwethof van 2014 staan ook steeds soos 'n paal bo water. Intussen dring die DA, ander opposisiepartye, Corruption Watch en selfs Cosatu aan op die onmiddellike bedanking van Dlamini. Die DG van haar departement, Zane Dangor, het pas bedank. Op die keper beskou kan die SASSA-aangeleentheid nie anders gesien word nie as die resultaat van 'n patetiese swak regering wat Suid-Afrika as 'n moderne land oor die afgelope meer as twee dekades feitlik in die grond in bestuur het. Die regering word omhul deur 'n kleed van korrupsie, terwyl daar 'n chroniese gebrek aan kundigheid en vooruitbeplanning ooglopend is. Wat voorts ook nie misgekyk kan word nie, is dat Suid-Afrika met sy ryk potensiaal aan ontwikkeling nooit in 'n posisie moes beland het waarin dit sit met 'n ondraaglike las van meer as 17 miljoen welsynsgevalle en 'n verdere 9 miljoen plus werkloses nie. Baie van hierdie mense kan en wil graag werk, maar daar is nie geleenthede vir hulle nie en is hulle dikwels ook nie genoegsaam opgelei nie. Die huidige regering het nooit entrepreneurskap en kleinsake-ontwikkeling behoorlik bevorder nie, terwyl SEB internasionaal beoordeel word as die grootste Achilles-hiel van die SA ekonomie.
So bv. is in die nasionale begroting wat Gordhan op 22 Februarie vanjaar ter tafel gelê het, geen voorsiening gemaak vir aansporings vir kleinsake – potensieel die sterkste stimuleerders en grootste werkverskaffers in enige ekonomie – nie. Die resultaat van dit alles is dat indien die sowat R23,8 miljard vanaf 1 April 2017 nie aan 17 miljoen plus nooddruftiges / armlastiges betaal word en daarna op 'n volhoubare basis gedoen word nie, SA waarskynlik 'n rewolusie van onberekenbare omvang in die gesig staar. Ondanks hierdie gevaar moet Christene gelowig bly en glo in God wat die almag het om die land weg van die afgrond en na 'n beter toekoms te stuur.